**ПРОТОКОЛ № 5**

**от работна среща между служителите на Асоциация по ВиК на обособената територия, обслужвана от „ВиК“ АД – гр. Ловеч и служители от „ВиК“ АД – гр. Ловеч**

Днес, 15.06.2020 г. от 15.00 ч., в стая 1104 на Областна администрация Ловеч, се проведе работна среща между служителите в Асоциацията по ВиКна обособената територия, обслужвана от „ВиК“ АД - гр. Ловеч /Асоциацията, АВиК/ и служители във „ВиК“ АД - гр. Ловеч.

Срещата се проведе съгласно изискванията на чл. 12.2 (a) от Договора за стопанисване, поддържане и експлоатация на ВиК системите и съоръженията и предоставяне на водоснабдителни и канализационни услуги /Договора/ между служители на „ВиК“ АД – гр. Ловеч и служители на Асоциацията по ВиК – гр. Ловеч. Тези срещи се провеждат веднъж на всеки три месеца, за да се обсъдят предстоящи задължения по Договора и други оперативни въпроси.

Протоколът се води от г-жа Антоанета Милева - финансов експерт в АВиК.

На срещата присъстваха:

 1. Г-жа Ивелина Добрева – главен секретар на АВиК;

 2. Г-жа Антоанета Милева – финансов експерт в АВиК;

 3. Г-жа Росица Денчева – експерт в АВиК на граждански договор;

 4. Инж. Иглика Игнатова – гл. инженер на „ВиК“ АД - гр. Ловеч;

 5. Г-н Цветомир Цоков – ръководител финансов отдел при „ВиК“ АД – гр. Ловеч.

Г-жа Добрева откри работната среща и представи проекта на дневния ред, както следва:

1. Коментар върху отчетените показатели, както следва:
* съгласно законоустановените норми,
* чл. 5.2. „Договорни показатели“ от Договора, посочени в докладите по чл. 12.4 от Договора.
1. Становище от ВиК Оператора относно извършените проверки от страна на Комисията за енергийно и водно регулиране /КЕВР/ и причини за непостигнати показатели за качество, заложени в Бизнес плана /БП/ на Оператора.
2. Обобщаване на получената информация от общините и Областна администрация Ловеч /ОА/, във връзка с предаване на публични активи – Публична държавна собственост /ПДС/ и Публична общинска собственост/ПОС/, които са новоизградени, не са предадени на ВиК Оператора за стопанисване, поддръжка и експлоатация, и са изградени със средства на собственика или със средства от Министерство на регионалното развитие и благоустройството/МРРБ/, в периода 2016-2019 г. вкл.
3. Отчитане на инвестиции от постоянната междуведомствена комисия, в активи ПДС за първо и второ тримесечие на 2020 г., извършени от ВиК Оператора.
4. Вземане на решение за стартиране на Процедура по извеждането на Публичните активи от експлоатация, съгласно чл. 4.11. от Договора/Бракуване/.
5. Други.

**По т. 1 от дневния ред,** г-жа Добрева отбеляза, че съгласно действащото законодателство, ВиК Операторите отчитат законоустановени показатели за качество, изчислени съгласно Наредбата за регулиране на качеството на ВиК услугите от 22.01.2016 г./*Приета с ПМС № 8/22.01.2016 г., Обн. ДВ, бр. 6 от 22.01.2016 г.*, които се предоставят пред КЕВР.

Съгласно чл. 5.2. „Договорни показатели“ от Договора, Операторът е отговорен за постигане на дългосрочните и годишните нива на Нормативните показатели за качество и на Договорните показатели за качество, посочени в Приложение ІІ, в съответствие с действащото право и одобрения от КЕВР Бизнес план.

При спазване на изискванията и ограниченията на действащото право Операторът определя начините и методите за постигане на горепосочените цели.

 Операторът уведомява АВиК за изпълнението на своите задължения във връзка с Показателите за качество с годишните доклади по чл. 12.4, които се предоставят на Асоциацията, в срок до 15 април всяка календарна година.

Г-н Цоков поясни, че годишния доклад на „ВиК“ АД – гр. Ловеч за 2019 г., представен през м. април 2020 г. съгласно чл. 12.4 от Договора, обхваща периода от 01.01.2019 г. до 31.12.2019 г. и има за цел да предостави обоснована информация за постигнатите нива, както на законоустановените показатели за качество на предоставяните ВиК услуги, съгласно Закона за регулиране на водоснабдителните и канализационните услуги /ЗРВКУ/, така и на Договорните показатели за качество, разписани в Приложение II на Договора за стопанисване, поддържане и експлоатация на ВиК системите и съоръженията и предоставяне на водоснабдителни и канализационни услуги между Асоциацията по ВиК на обособената територия и Оператора.

**По т. 2 от дневния ред,** г-жа Добрева помоли за становище от страна на представителите на Операторавъв връзка с извършена проверка от КЕВР във ВиК сектора и съгласно направеното обобщение за предоставена информация за фактическо изпълнение на нивата на показателите за качество на ВиК услугите, изпълнението на производствената, ремонтната и инвестиционната програма. Тя отбеляза, че от извършената проверка може да се направи извод, че за 2019 г. Дружеството не е постигнало заложените в одобрения Бизнес план за 2019 г. нива на 11 показатели за качество – ПК4а, ПК4б, ПК6,ПК10, ПК11а, ПК11б, ПК12а, ПК12б, ПК12д, ПК12е.

През 2019 г. е установено, че Дружеството е отчело значително по-високи количества не носеща приходи вода спрямо заложените, което е довело до неизпълнение на показател за качество ПК4а(м3/км/д) и е фактурирало по-ниски количества за потребителите спрямо прогнозните, което е довело до неизпълнение на показател за качество ПК4б(%). Дружеството е фактурирало и по-ниски количества за услугите за отвеждане и пречистване на отпадъчни води.

Дружеството не е изпълнило заложените в БП инвестиции както в публични ВиК активи, така и в собствени активи.

Дружеството не е посочило информация за обекти по ВиК мрежите, за които е отказало да ги приеме за експлоатация и поддръжка.

Г-жа Добрева даде думата на представителите на „ВиК“ АД – гр. Ловеч за становище и г-н Цоков подчерта, че Бизнес плана на „ВиК“ АД – гр. Ловеч обхваща периода 2017 г. – 2021 г. Одобрен е от КЕВР на 22.08.2019 г., а новата цена за доставяне, отвеждане и пречистване е от 01.09.2019 г. Това е основната причина през отчетната 2019 г. да не могат да бъдат изпълнени основни показатели за качество, зависещи основно от размера на средствата за инвестиции.

**По т. 3 от дневния ред,** г-жа Добрева припомни, че предоставянето на Публичните активи по чл. 4.4. (б) и (в) се смята за извършено след изпълнение на процедурите, предвидени в действащото право и с изпращане на писмено уведомление от АВиК до Оператора, в което новият/ново идентифицираният актив се описва с характеристиките, посочени в Приложение I. Ако Операторът не възрази мотивирано в писмена форма пред АВиК в 30-дневен срок от получаване на уведомлението по предходното изречение, Приложение I се смята за допълнено с новите активи. Ако Операторът възрази мотивирано в писмена форма срещу предоставянето на новия/ново идентифицирания актив, този актив може да бъде включен в Приложение I само чрез анекс към Договора или в резултат на влязло в сила решение на компетентния съд. С всяко отделно прието уведомление по този чл. 4.4. (г), съответно с всеки отделен анекс, към Приложение І се добавя ново Приложение І-1, I-2 и т.н., в което се посочват отделно активите, добавени към Приложение І с това уведомление/анекс.

Също така, г-жа Добрева припомни, че във връзка със стартираната Процедура, с писмо, изх. № АВИК-РД-03-46/04.03.2020 г., на Председателя на Асоциация по ВиК – гр. Ловеч по отразяване на новоидентифицирани/новоизградени активи ПДС/ПОС, финансирани със средства на собственика или от МРРБ, за периода 2016-2019 г., като допълнения на Приложение I от Договора, има до момента едно Допълнение на Приложение I за Община Луковит I -33 и I -34 за Община Угърчин, за което Оператора официално, с писмо, вх. № АВИК-РД-03-46(8)/15.06.2020 г., е направил предписание за наличие на непълноти в представената информация, некоректно попълнени графи в таблицата на Приложението, както и липсва част от техническата документация.

Главният секретар допълни, че се очакват отговорите на
Община Тетевен и Община Ловеч, след което Асоциацията ще предаде активите на Оператора за стопанисване, поддръжка и експлоатация и след получаване на писмен отговор от страна на „ВиК“ АД – гр. Ловеч, процедурата ще бъде завършена.

Г-жа Игнатова уведоми присъстващите, какво трябва да включва техническата документация за предаваните активи, като подчерта че същите трябва да бъдат предоставени на хартиен и магнитен носител:

1. Разрешение за ползване
2. Разрешение за строеж
3. Акт обр. 16
4. Акт обр. 2а
5. Екзекутивна документация
6. Заснемане за попълване на кадастъра
7. Одобрен инвестиционен проект за строеж
8. Заповедна книга
9. Технически паспорт

По отношение на екзекутивната документация подчерта, че същата трябва да бъде изготвена в съответствие с чл. 175 от Закона за устройството на територията /ЗУТ/ и чл. 8 от Наредба № 3 от 31.07.2003 г. за съставяне на актове и протоколи по време на строителството. Екзекутивната документация да включва в достатъчен обем и пълнота информацията, нужна за поддръжката и експлоатацията на уличната ВиК мрежа от Оператора. Документацията да бъде изготвена върху копие от одобрен (съгласуван) проект и да съдържа пълен комплект чертежи за действително извършените строително- монтажни работи. Задължителна част от екзекутивната документация са следните чертежи:

1. Ситуация, на която да бъдат отразени:

* Диаметрите и общите дължини на водопроводните клонове, както и дължините на отделните им участъци между уличните пресечки;
* Дължините и диаметрите на реконструираните участъци на уличните водопроводи към пресечните улици;
* Сградните водопроводни отклонения, с нанесени диаметри и дължини, като ясно бъде отбелязано, до къде са изпълнени – до тротоарен спирателен кран, до регулационна линия или до водомерна шахта; да бъде котирано местоположението им спрямо съществуващата сграда или граница на имот;
* Монтираните на водопроводите спирателни кранове, пожарни хидранти и др. съоръжения, с котирани отстояния спрямо разположени в близост неподвижни обекти;

2. Надлъжни профили;

3. Монтажни планове.

Г-жа Игнатова подчерта, че всички отклонения от съгласуваните проекти трябва да бъдат нанесени с червен цвят. След завършването на строежа, съгласно чл. 74, ал. 3 от ЗУТ, изготвената и заверена документация се предава на Общината и ВиК Оператора. Данните следва да съответстват напълно на информацията за вписване в Приложение I, представляващо част от документацията, която да бъде представена на АВиК за предаване на обекта на Оператора за стопанисване, експлоатация и поддръжка съгласно Договора.

Г-жа Игнатова обърна внимание на това, че направеното заснемане за попълване на кадастъра трябва да съответства на изготвената екзекутивна документация, но в никакъв случай не я заменя. Графичната му част трябва да бъде представена в електронен вид в cad- и dwg- формат.

**По т. 4 от дневния ред,** г-жа Добрева припомни, че съгласно разпоредбите на чл. 7.4. „Отчитане на инвестициите“ от Договора, подписан между Асоциация по ВиК – гр. Ловеч и „ВиК“ АД –гр. Ловеч, инвестициите в Публични активи, извършени за сметка на Оператора, се отчитат и осчетоводяват веднъж годишно. За активи ПДС, в които ВиК Оператора има направени инвестиции през текущата година, които ще бъдат отчетени в края на същата, бе взето решение през 2019 г. да се приемат инвестициите на тримесечие с междинни протоколи на междуведомствената комисия, създадена със Заповед, № РД-07-88/20.06.2019 г. на Областния управител на Област Ловеч и накрая с общ приемо-предавателен протокол между ОУ и Изпълнителния директор на ВиК Оператора, с което да бъдат приети направените инвестиции. Също подчерта, че съгласно горецитираната процедура по отчитане на инвестиции в активи ПДС, е необходимо Оператора да предостави списък на активите, които междуведомствената комисия да обходи по предварително съгласуван график.

Г-н Цоков припомни, че инвестиции за първо шестмесечие на 2020 г. има направени в няколко общини, за които е подготвил наличната документация и предлага в периода 06-10.07.2020 г. да се извърши фактическото им приемане и оформяне на междинен приемо - предавателен протокол, като за част от обектите няма да бъде представена окончателна счетоводна информация, тъй като те се водят като незавършени и изпълнението по тях ще продължава.

**По т. 5 от дневния ред,** г-жа Добрева уточни, че според разпоредбите на чл. 4.11. Извеждане на Публичните активи от експлоатация, Операторът уведомява писмено АВиК и съответния собственик за всеки Публичен актив, който не е в състояние, годно за предоставяне на Услугите в съответствие с Показателите за качество и това състояние не може да бъде поправено чрез ремонтни дейности. В срок от 60 дни от получаване на писменото уведомление по чл. 4.11. (а) собственикът на съответния Публичен актив може да изпрати до АВиК и Оператора писмени възражения срещу оценката на състоянието на Актива, направена от Оператора. Ако собственикът на съответния Публичен актив не е направил писмени възражения в срока по чл. 4.11. (б), той е длъжен в срок от 60 дни от изтичане на срока по чл. 4.11. (б) да изведе Публичния актив от експлоатация в съответствие с изискванията на действащото законодателство. Операторът се задължава да предостави пълен достъп на собственика до Публичния актив за целите на извеждането му от експлоатация. След изтичане на срока по чл. 4.11. (в) отговорността за стопанисването, поддържането и експлоатацията на Публичния актив по чл. 4.11. (а), включително на отделните му компоненти, преминава върху неговия собственик.

Извеждането на Публичния актив от експлоатация, съответно прехвърлянето на отговорността по чл. 4.11. (г), се отбелязва в Регистъра на активите по чл. 4.2., който Оператора в момента изготвя.

Съгласно горепосочената информация, г-жа Добрева предложи да се маркират основните моменти и механизма, по който ще протече тази процедура, с цел оперативност и уеднаквяване на документопотока.

Инж. Игнатова отбеляза, че стартирането на процедурата по чл. 4.11 от Договора, ще бъде евентуално юли-август, като Оператора ще изпрати писмено предложение до съответния собственик за извеждането на всеки актив от експлоатация, който не е в състояние, годно за експлоатация и предоставяне на ВиК услуги. Уведомяването ще бъде по общини за периода 2016 -2019 г., като г-жа Игнатова изказа мнението, че с цел оперативност и краткосрочност ще се започне първо с активи, подменени през 2019 г. Всяка община ще си създаде междуведомствена комисия, със задача да участва в бракуването на съответните активи, след Решение от съответния Общински съвет. За действията по процедурата, Асоциацията ще бъде уведомяване своевременно.

**По т. 6 от дневния ред,**  беше разгледан въпрос относно Инвестиционен проект, изработен от „ВиК“ АД – гр. Ловеч, като беше обсъдено внасянето за одобряване на проектните части по План за безопасност и здраве /ПБЗ/ и План за управление на строителни отпадъци /ПУСО/, както и подаването на оферта във връзка с предстоящо сключване на договор за авторски надзор по време на строителството.

В 16.40 ч. поради изчерпване на дневния ред, срещата беше закрита.

**ВАНЯ СЪБЧЕВА**

*Председател на Асоциация по ВиК*

*на обособената територия,*

*обслужвана от „ВиК“ АД- гр. Ловеч*